Diari Oficial de la Generalitat Valenciana


Sumari del DOGV 7764, del 20-04-2016 (2016/2639)

ORDRE 5/2016, d'11 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es convoca i regula la selecció dels Grups d'Acció Local LEADER 2014-2020 i de les estratègies de desenvolupament local participatiu.
--------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/04/11/5/dof/vci/html**

### Dades del document

Número de DOGV
:   7764

Data del DOGV
:   20-04-2016

Secció del DOGV
:   I. DISPOSICIONS GENERALS

Número del document
:   2016/2639


Data del document
:   11-04-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 5/2016, d'11 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es convoca i regula la selecció dels Grups d'Acció Local LEADER 2014-2020 i de les estratègies de desenvolupament local participatiu. [2016/2639]  
PREÀMBUL  
  
La normativa europea per al període 2007-2013 va integrar l'enfocament o metodologia LEADER amb els seus principis bàsics d'actuació i estratègies, en els programes de desenvolupament rural que es van aprovar en el dit període.  
Aquest eix, hereu de la Iniciativa Comunitària del mateix nom nascuda en 1991, es caracteritzava per descansar la seua aplicació en una estructura de plans de desenvolupament local promoguts pels anomenats Grups d'Acció Local, definició que emparava l'agrupació d'agents públics i privats representatius d'un concret territori rural i units per un compromís compartit pel futur d'aquest.  
La normativa europea per al període 2014-2020 pel que fa a desenvolupament rural té la seua base legal en els articles 32 a 35 del Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006, del Consell, i en els articles 42 a 44 del Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER) i pel qual es deroga el Reglament (CE) núm. 1698/2005, del Consell.  
Entre els objectius de FEADER es troba l'èxit d'un «desenvolupament territorial equilibrat de la comunitat rural en què s'implemente, incloent-hi la creació i conservació de l'ocupació». En aquest sentit, l'enfocament LEADER ha demostrat al llarg dels anys la seua capacitat per a fomentar el desenvolupament de les zones rurals, basant-se en un enfocament integrat, innovador i multisectorial que partisca dels recursos i les necessitats endògenes del territori i es desenvolupe a través d'un plantejament d'enfocament ascendent. Per aquest motiu, el Reglament (UE) núm. 1305/2013 disposa la inclusió de la Mesura 19. Suport per al desenvolupament local de Leader en els Programes de Desenvolupament Rural.  
D'acord amb les directrius contingudes en el Marc Nacional de Desenvolupament Rural 2014-2020, la Generalitat ha elaborat el Programa de Desenvolupament Rural de la Comunitat Valenciana 2014-2020, aprovat per Decisió de la Comissió Europea el 28 de juliol de 2015, com a principal instrument de la política estructural agrària valenciana per a aconseguir un desenvolupament sostenible, inclusiu i equilibrat.  
Per a aplicar la Mesura 19 del PDR-CV 2014-2020, és necessari triar els corresponents Grups d'Acció Local i les seues estratègies de desenvolupament local participatiu, cosa que ha de dur-se a terme per mitjà de l'oportuna convocatòria, oberta i de lliure concurrència, a fi que siguen les millors estratègies, implementades pels GAL seleccionats a l'empara de la present ordre, les que orienten la destinació dels fons públics per al desenvolupament del medi rural.  
Els GAL LEADER 2014-2020 seleccionats a l'empara de la present convocatòria per al període 2014-2020 concebran i posaran en pràctica les estratègies de desenvolupament local participatiu, que s'aplicaran a través de l'aprovació i la concessió d'ajudes a operacions promogudes per agents privats i públics, econòmics i socials del territori d'aplicació.  
  
Per Resolució del 22 de setembre de 2015 del director de l'Agència Valenciana de Foment i Garantia Agrària, es van desestimar les candidatures presentades en primera convocatòria, publicada en el DOCV del 13.04.15 mitjançant la Resolució de 2 d'abril de 2015, del director de l'Agència Valenciana de Foment i Garantia Agrària, per la qual es convoca i regula la selecció dels Grups d'Acció Local GAL LEADER 2014-2020 i de les estratègies de desenvolupament local participatiu.  
  
L'Agència Valenciana de Foment i Garantia Agrària (AVFGA) és l'organisme pagador de les ajudes FEADER a la Comunitat Valenciana i, per tant l'òrgan responsable de la gestió d'aquestes, si bé, en virtut de l'Acord de 26 d'abril de 2012, de l'AVFGA va delegar en l'esmentat centre directiu la gestió de les ajudes finançades pel FEADER en matèria de desenvolupament rural.  
D'altra banda, la Direcció General de Desenvolupament Rural i Política Agrària Comuna (PAC) de la Conselleria d'Agricultura, Medi Ambient, Canvi Climàtic i Desenvolupament Rural, és el centre directiu a què correspon, entre altres funcions, les relatives a l'execució de les polítiques de desenvolupament rural.  
Per tant, la gestió de les ajudes es realitzarà per la Direcció General de Desenvolupament Rural i Política Agrària Comuna (PAC) de la Conselleria d'Agricultura, Medi Ambient, Canvi Climàtic i Desenvolupament Rural, per delegació de l'Agència Valenciana de Foment i Garantia Agrària.  
Per tot això, a proposta de la persona titular de la direcció general competent en matèria de desenvolupament rural, realitzat el tràmit d'informació pública i oït el Consell Jurídic Consultiu de la Comunitat Valenciana, tot això segons l'article 43 de la Llei 5/1983, de 30 de desembre, del Consell, fent ús de les atribucions conferides per l'article 28 de la Llei 5/1983, de 30 de desembre, del Consell, així com del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural i dels articles 160.2 i 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions,  
  
  
  
ORDENE  
  
CAPÍTOL I  
Disposicions generals  
  
Article 1. Objecte  
1. Per mitjà de la present ordre es realitza convocatòria pública per a la selecció d'organitzacions candidates a Grups d'Acció Local, per a l'elaboració de les estratègies de desenvolupament local participatiu, en el marc dels reglaments (UE) núm. 1303/2013 i 1305/2013, de l'Acord d'Associació Espanyol 2014/2020 i del Programa de Desenvolupament Rural de Comunitat Valenciana per al període 2014-2020 (d'ara en avant, PDR-CV 2014-2020).  
2. Es regula i convoca concurs públic per a la selecció de les estratègies de desenvolupament local participatiu i els Grups d'Acció Local contemplats respectivament en els articles 33 i 34 del Reglament (UE) núm. 1303/2013 i arreplegats en el PDR-CV 2014-2020.  
  
Article 2. Àmbit d'aplicació  
1. El territori d'actuació dels GAL LEADER 2014-2020 i les seues estratègies de desenvolupament local participatiu serà l'espai rural definit en el PDR-CV 2014-2020 a l'efecte de l'execució de la Mesura 19. Recolzament per al desenvolupament local de Leader, els termes municipals dels quals o part d'aquests figuren en l'annex II de la present ordre.  
2. Les organitzacions candidates podran dur a terme l'elaboració i execució de les EDLP en els municipis LEADER inclosos en una de les següents agrupacions comarcals:  
  
Província de Castelló  
- Municipis de les comarques dels Ports, la Plana Alta, l'Alt Maestrat, el Baix Maestrat.  
- Municipis de les comarques de l'Alt Millars, Alt Palància, l'Alcalatén, la Plana Baixa.  
  
Província de València  
- Municipis de les comarques la Foia de Bunyol, la Vall de Cofrents, la Plana d'Utiel.  
- Municipis de les comarques dels Serrans, el Racó d'Ademús, el Camp de Túria, el Camp de Morvedre, l'Horta Nord.  
- Municipis de les comarques de la Canal de Navarrés, la Costera, la Ribera Alta, la Ribera Baixa, la Safor i la Vall d'Albaida.  
  
Província d'Alacant  
- Municipis de les comarques de la Marina Alta, la Marina Baixa, el Comtat, l'Alt Vinalopó, el Vinalopó Mitjà, el Baix Vinalopó, l'Alacantí, l'Alcoià i el Baix Segura.  
3. La població afavorida per una estratègia estarà compresa entre 10.000 i 150.000 habitants, amb alguna excepció en zones escassament poblades, on la població mínima podrà ser inferior a 10.000 habitants, quan existisquen forts vincles socials, culturals i econòmics que permeten preveure l'aplicació normal de l'estratègia, i es tracte de territoris en què s'hagen aplicat programes LEADER amb resultats satisfactoris.  
  
  
Article 3. Definicions  
Als efectes de la present ordre s'entén per:  
a) Grup d'acció local (d'ara en avant, GAL): entitat formada per un col·lectiu equilibrat i representatiu d'agents econòmics i socials, públics i privats, amb presència en el territori d'actuació, que assumeix l'elaboració i posada en marxa d'una EDLP en els termes que preveu la present ordre.  
b) Estratègia de desenvolupament local participatiu (d'ara en avant, EDLP): un conjunt coherent d'operacions la finalitat del qual és satisfer objectius i necessitats locals, i que contribueixen a la realització de l'estratègia de la Unió per a un creixement intel·ligent, sostenible i integrador, dissenyada i posada en pràctica per un GAL.  
  
Article 4. Enquadrament normatiu  
En l'aplicació de la present ordre es respectaran les limitacions establides en els  
enquadraments i en la normativa comunitària, així com les disposicions dels instruments de programació que siguen aplicables en cada cas, i en particular el PDR-CV 2014-2020.  
Consta en l'annex I la principal reglamentació comunitària, nacional i autonòmica.  
  
Article 5. Finançament  
1. El finançament comunitari de la Mesura 19. Suport per al desenvolupament local de Leader es realitzarà, de conformitat amb el Reglament (UE) núm. 1306/2013 del Parlament Europeu i del Consell de 17 de desembre de 2013, sobre finançament, gestió i seguiment de la Política Agrícola Comuna, pel qual es deroguen els reglaments (CE) núm. 352/78, núm. 165/94, núm. 2799/98, núm. 841/2000, núm. 1290/2005 i núm. 485/2008 del Consell, i d'acord amb el que disposa el PDR-CV 2014-2020. La taxa de cofinançament del Feader serà del 53 %.  
2. El finançament i el pagament de l'ajuda nacional de la Mesura 19 s'efectuarà amb càrrec al pressupost del Ministeri d'Agricultura, Alimentació i Medi Ambient.  
3. El finançament autonòmic d'aquesta mesura s'efectuarà amb càrrec als capítols IV i VII del pressupost de despeses de l'Agència Valenciana de Foment i Garantia Agrària.  
  
Article 6. Informació i publicitat  
1. El GAL haurà de donar publicitat adequada sobre l'aplicació de l'EDLP aprovada per a la del territori, tant en la fase de difusió i convocatòria de les ajudes, com en la fase de concessió i pagament d'aquestes. Per a la difusió de la informació s'utilitzaran tant els mitjans de les entitats locals i de les associacions que formen part del GAL, que facilitaran la inserció en els seus taulers d'anuncis i publicacions de tota aquella informació que siga necessària, com els mitjans oficials, en què haurà de difondre's la informació en les condicions i terminis que determine la Conselleria amb competències en desenvolupament rural.  
2. Les subvencions que es convoquen o concedisquen en el marc de la Mesura 19 els serà aplicable el que preveuen els articles 18 i 20 de la Llei 38/2003, de 17 de novembre, en matèria de publicitat i transparència.  
Així mateix els beneficiaris hauran de donar publicitat de les subvencions i ajudes percebudes en els termes i condicions establits en l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, respecte de l'obligatorietat de donar l'adequada publicitat al caràcter públic del finançament de les actuacions objecte de subvenció, d'acord amb el que establix els punts 2 i 3 de l'article 3 de la Llei 2/2015.  
  
D'altra banda, caldrà ajustar-se al que disposen les normes establides en matèria d'informació i publicitat, detallades en l'annex III del Reglament d'Execució (UE) 808/2014, de la Comissió, al ser una actuació cofinançada pel FEADER.  
  
Article 7. Referència al Marc Nacional  
D'acord amb el que disposa el Marc Nacional de Desenvolupament Rural 2014-2020, les convocatòries inicials de GAL LEADER 2014-2020 i de les seues estratègies hauran d'estar finalitzades abans del 31 de desembre de 2016. Si es repeteix la convocatòria, hauran d'estar finalitzades abans del 31 de desembre de 2017.  
  
  
CAPÍTOL II  
Selecció d'organitzacions candidates  
  
Article 8. Requisits de les organitzacions candidates a grups d'acció local  
1. Les organitzacions candidates a GAL per a l'elaboració d'una EDLP hauran de complir els requisits següents:  
a) Els seus socis seran representants dels interessos socioeconòmics locals, públics i privats, en els quals ni les autoritats públiques ni cap altre grup d'interés concret represente més del 49 % dels drets de vot en la presa de decisions. Aquest sistema de presa de decisions quedarà reflectit en els estatuts de l'associació, en la documentació aportada d'acord amb l'annex V i en l'EDLP que presenten posteriorment. No podran incloure's com a components privats dels GAL LEADER 2014-2020 persones jurídiques privades que incloguen, directament o indirectament, persones jurídiques públiques entre els seus membres.  
  
b) Comptaran amb una junta directiva, en la qual la procedència i/o representació territorial dels seus membres haurà de ser diversa, de manera que es done en l'òrgan directiu una representació equilibrada dels distints components territorials de la zona geogràfica de programació. Cap municipi o comarca del territori podrà ostentar una posició dominant en la junta. Hauran d'estar representades en aquesta les cooperatives i organitzacions professionals agràries i forestals, les organitzacions representatives de dones, jóvens, organitzacions empresarials de PIMES i autònoms i organitzacions relacionades amb el medi ambient, així com qualsevol altra entitat de caràcter socioeconòmic amb representació en el territori d'actuació. En el cas de no haver-hi organitzacions representatives en el territori d'actuació en els àmbits mencionats anteriorment, haurà de quedar reflectit en la candidatura presentada.  
  
c) No tindran ànim de lucre i hauran d'adoptar la forma jurídica d'associació, i s'hauran d'ajustar, quant als seus estatuts i règim organitzatiu, al que disposa la Llei Orgànica 1/2002, reguladora del dret d'associació, i a allò que s'ha estipulat en la Llei 14/2008, de 18 de novembre, de la Generalitat, d'Associacions de la Comunitat Valenciana. Podran preveure en els seus estatuts el pagament pels seus associats de quotes o altres aportacions que contribuïsquen a finançar les despeses o inversions que es realitzen en execució del conjunt de la Mesura 19 del PDR-CV 2014-2020.  
d) Disposar o comprometre's a contractar un equip tècnic amb formació i capacitat per a gestionar una EDLP, al capdavant del qual se situarà una persona que coordine o que exercisca la gerència. La contractació del personal per part de l'òrgan de selecció dels GAL es realitzarà seguint els principis d'igualtat, mèrit, capacitat i publicitat aplicables al sector públic, garantint l'entitat un procés de selecció ajustat a aquests. El/La subdirector/a de l'Agència Valenciana de Foment i Garantia Agrària, el/la subdirector/a amb competències en desenvolupament rural i un representant de recursos humans de la Conselleria amb aquestes competències formaran part del dit òrgan de selecció. La dita representació, en ambdós casos, podrà ser delegada en personal de la corresponent subdirecció.  
e) Comprometre's a elaborar una EDLP basada en els recursos del territori i quantificada per objectius i prioritats, comptant amb la participació de totes les organitzacions públiques i privades interessades amb implantació en el territori. L'EDLP comprendrà les actuacions i inversions previstes en el període de programació fins a 2020.  
f) Disposar d'estatuts o de justificant d'haver presentat davant de la Conselleria de Justícia, Administració Pública, Reformes Democràtiques i Llibertats Públiques sol·licitud d'aprovació d'estatuts.  
g) Constituir i mantindre al llarg del període un conjunt equilibrat i representatiu d'agents econòmics i socials, públics i privats, amb implantació en la comarca d'actuació, que defineixen una estratègia, informen i assessoren la població rural, mobilitzen i estimulen les comunitats amb vista al desenvolupament econòmic i social del seu territori, i promouen l'execució dels projectes d'inversió que generen ocupació estable i duradora, i milloren la qualitat de vida. Aquestes actuacions es duran a terme en el marc d'un programa de desenvolupament rural. Les entitats privades que formen part del GAL hauran de representar un col·lectiu i demostrar el seu arrelament en el territori d'actuació. En cap cas podran participar directament en aquest persones físiques o empreses a títol individual, excepte aquelles entitats que puguen acreditar fins d'interés social que contribuïsquen a l'EDLP proposta.  
2. Tots els firmants del document de compromís de candidatura conjunta, arreplegat en l'annex IV de la present ordre, constituiran l'Assemblea General del GAL LEADER 2014-2020, una vegada haja sigut seleccionat com a tal i aprovada la seua estratègia.  
3. Tota renovació de càrrecs en la junta directiva dels GAL LEADER 2014-2020 haurà de ser comunicada a la direcció general competent en matèria de desenvolupament rural, que verificarà que la nova composició respecta la normativa comunitària, així com el que disposa la present ordre.  
4. Les juntes ordinàries dels òrgans directius dels GAL LEADER 2014-2020 que tinguen en el seu ordre del dia algun punt referent a la gestió de les ajudes LEADER, hauran de ser comunicades pel coordinador o gerent d'aquest a la direcció general competent en matèria de desenvolupament rural amb cinc dies d'antelació a la celebració de la reunió. El dit termini serà de dos dies per a les juntes extraordinàries. Aquesta Direcció General podrà participar en les dites reunions a través d'un representant que comptarà amb veu però sense vot. A estes sessions haurà d'assistir el responsable administratiu i financer (RAF), que tindrà veu però no vot, i serà qui done fe dels acords adoptats.  
5. Els GAL seleccionats hauran de comptar en la seua estructura de funcionament amb un responsable administratiu i financer, que haurà de ser una persona física amb capacitat de control i fiscalització de fons públics, que actuarà sota el principi d'autonomia funcional i serà, preferentment, un funcionari del cos nacional de secretaris-interventors d'Administració local, amb destinació en algun dels municipis del territori del GAL LEADER 2014-2020. A aquest efecte, el GAL LEADER 2014-2020 i l'entitat local de què forme part el RAF subscriuran el corresponent conveni.  
6. Tots els membres d'un GAL LEADER 2014-2020, siga quin siga el sector, municipi o comarca d'origen, pertinença o representació, actuaran conforme al principi de defensa dels interessos globals de la població del conjunt de la zona geogràfica de programació i amb un esperit comú d'actuació territorial concertada.  
7. Totes les organitzacions candidates estaran subjectes al compliment dels requisits i obligacions establits en els articles 13 i 14 de la Llei 38/2003, de 17 de novembre, General de Subvencions.  
8. Un municipi només podrà ser soci d'una organització candidata. En el cas particular dels municipis d'Almoradí, Elx i Orihuela, únicament es contemplarà la part d'aquests inclosa en el PDR-CV 2014-2020.  
  
9. Els GAL seleccionats hauran de subscriure un conveni de col·laboració amb la Conselleria competent en matèria de desenvolupament rural si l'EDLP és seleccionada i complir la normativa comunitària i nacional aplicable al període de programació.  
  
Article 9. Obligacions dels GAL LEADER 2014-2020  
Els GAL LEADER 2014-2020 hauran de:  
a) Demostrar la seua capacitat per a definir i aplicar una estratègia de desenvolupament en el seu territori d'actuació, amb un enfocament participatiu, ascendent, multisectorial, interactiu, innovador i cooperador, generador d'ocupació estructural i durador.  
b) Generar la capacitat dels agents locals per a desenvolupar i portar a la pràctica les operacions que resulten de l'estratègia, fomentant també les seues capacitats de gestió de projectes.  
c) Dissenyar un procediment no discriminatori i transparent de selecció i criteris objectius de selecció de les operacions que eviten conflictes d'interessos, garantisquen que almenys el 50 per cent dels vots en les decisions de selecció provinguen de socis que no siguen autoritats públiques, i permeten efectuar la selecció per procediment escrit.  
  
d) Garantir la coherència amb l'EDLP al seleccionar les operacions, ordenant-les per prioritats segons la seua contribució a la consecució dels objectius i les metes d'aqueixa estratègia.  
e) Preparar i donar publicitat a les convocatòries de propostes o a un procediment continu de presentació d'operacions, definint els criteris de selecció d'aquestes.  
f) Rebre les sol·licituds d'ajuda i avaluar-les.  
g) Seleccionar les operacions, estimar l'import de l'ajuda i, quan corresponga, presentar les propostes a l'organisme responsable de la verificació final de la subvencionabilitat abans de l'aprovació.  
h) Fer un seguiment de la posada en pràctica de l'EDLP i de les operacions subvencionades i dur a terme activitats d'avaluació específiques vinculades a aqueixa estratègia.  
i) Portar una comptabilitat independent, ajustant-se al que disposen els reials decrets 1514/2007, de 16 de novembre, pel qual s'aprova el Pla General de Comptabilitat, i 1515/2007, de 16 de novembre, pel qual s'aprova el Pla General de Comptabilitat de Xicotetes i Mitjanes Empreses, i en el que no s'opose a aquests, el Reial Decret 776/1998, de 30 d'abril, pel qual s'aproven les normes d'adaptació del Pla General de Comptabilitat a les entitats sense fins lucratius i les normes d'informació pressupostària d'aquestes entitats.  
  
j) Facilitar la verificació i el control de les seues actuacions per part de la Comissió Europea i la resta d'òrgans de control comunitari, nacional i autonòmic.  
k) Assistir a totes les reunions que els convoquen els organismes responsables de desenvolupament rural.  
l) Integrar-se, a través d'associacions d'àmbit regional o nacional, en la Xarxa Rural Nacional.  
m) Participar al llarg del període 2014-2020 en almenys un projecte de cooperació.  
n) Ajustar-se en la seua activitat als principis de col·laboració, objectivitat, imparcialitat, eficàcia, eficiència, transparència, publicitat i lliure concurrència.  
o) Complir les instruccions i els manuals de procediment, gestió, seguiment i control de les ajudes vinculades a la Mesura 19 del PDR-CV 2014-2020 aprovats per la direcció general competent en matèria de desenvolupament rural.  
p) Posseir seu o delegació en el seu territori d'actuació.  
  
Article 10. Règim d'incompatibilitats dels membres dels òrgans de decisió i del personal dels GAL  
1. El càrrec de gerent o coordinador dels GAL LEADER 2014-2020 serà incompatible amb qualsevol altra activitat pública o privada remunerada, de manera que s'exercirà amb dedicació exclusiva. No obstant això, l'òrgan competent del GAL podrà autoritzar l'exercici d'altres activitats lucratives, sempre que quede garantit que l'exercici d'aquestes no interferisca en l'autonomia i independència amb què ha d'exercir les seues funcions com a gerent o coordinador.  
2. El responsable administratiu i financer del GAL no podrà exercir altres activitats públiques o privades que puguen afectar l'autonomia i independència amb què ha d'exercir les seues funcions, excepte les que li corresponguen com a personal al servici de l'Administració local. La compatibilitat correspondrà declarar-la a l'Administració local on preste aquest els seus servicis.  
3. La resta del personal al servici del GAL estarà obligat a informar l'òrgan competent d'aquest, segons els seus estatuts, sobre les restants activitats lucratives que puga realitzar, tant per compte propi com per compte d'altri, a fi que verifique si es produeix o no incompatibilitat entre els interessos del grup i els seus interessos particulars, i declarar-la si és el cas.  
4. Les persones que formen part dels òrgans col·legiats, així com les que ocupen la gerència o la coordinació, i les responsables d'administració i finances i el personal tècnic del GAL hauran d'abstindre's d'intervindre en la gestió d'ajudes quan concórrega alguna de les causes següents:  
a) Tindre interés personal en l'assumpte.  
b) Ser alcalde o càrrec electe en l'ajuntament sol·licitant.  
c) Ser administrador o membre de societat, associació o entitat o part interessada.  
d) Tindre qüestió litigiosa pendent amb alguna persona interessada.  
e) Tindre parentiu de consanguinitat dins del tercer grau o d'afinitat dins del segon amb qualsevol de les persones interessades, amb les persones responsables de l'administració d'entitats o societats interessades o amb els assessors, representants legals o mandataris que intervinguen en el procediment, així com compartir despatx professional o estar associat amb estos per a l'assessorament, la representació o el mandat.  
f) Tindre amistat íntima o enemistat manifesta amb alguna de les persones mencionades en l'apartat anterior.  
g) Haver intervingut realitzant el peritatge en el procediment de què es tracte.  
h) Tindre relació de servici amb una persona natural o jurídica interessada directament en l'assumpte, o haver-li prestat en els dos últims anys servicis professionals de qualsevol tipus i en qualsevol circumstància o lloc.  
5. Quan algun dels membres dels òrgans col·legiats s'abstinga per alguna de les causes anteriors, haurà de manifestar-ho expressament i absentar-se durant el procés de debat i votació del punt que l'afecte, i d'això se'n deixarà constància en l'acta de la sessió corresponent. Si la causa d'abstenció concorre en la persona que ocupa la gerència o la coordinació, en el personal tècnic del GAL o en qui ocupe la responsabilitat administrativa i financera, plantejaran l'abstenció per escrit a la junta directiva, que resoldrà sobre aquesta i decidirà, si és el cas, la persona que en substitució d'aquella haja d'intervindre en el procediment.  
6. Qui sol·licite les ajudes podrà recusar, en qualsevol moment del procediment, els membres dels òrgans de decisió, així com qui ocupe la gerència o la coordinació i al personal tècnic del GAL, quan consideren que concorre en ells alguna de les causes d'abstenció enumerades en el l'apartat 4 d'aquest article. Si la recusació es planteja contra algun dels membres dels òrgans de decisió, aquest haurà de procedir, quan considere que incorre en la causa d'abstenció al·legada, en els termes que preveu l'apartat 4 d'aquest article. Si la recusació es planteja contra la persona que ocupe la gerència o la coordinació o el personal tècnic del GAL, la persona que haja sigut recusada exposarà el seu parer per escrit a la junta directiva, que resoldrà allò que corresponga, en el termini màxim de dos dies.  
De la mateixa manera es procedirà quan la recusació es plantege en relació amb el responsable administratiu i financer, si bé la decisió serà adoptada una vegada oït l'òrgan corresponent del municipi del territori del GAL LEADER 2014-2020 en el qual tinga la seua destinació.  
  
  
Article 11. Sol·licituds i documentació a presentar per les organitzacions candidates  
1. Les sol·licituds hauran de presentar-se en un termini màxim d'un mes a partir de l'endemà a la data de publicació de la present ordre en el Diari Oficial de la Comunitat Valenciana. Les sol·licituds, que s'ajustaran al model arreplegat en l'annex III, es dirigiran a la direcció general competent en matèria de desenvolupament rural, i es presentaran en la seu d'aquesta (ciutat administrativa 9 d'octubre -CA9O-. Edifici B0. C/ Castán Tobeñas 77-València 46047), sense perjuí del que establix la legislació vigent en matèria de procediment administratiu comú.  
  
2. Junt amb la sol·licitud, haurà de presentar-se:  
a) Document de compromís de candidatura conjunta, segons el model de l'annex IV.  
b) Estructura de l'associació candidata a GAL LEADER 2014-2020, segons el model de l'annex V.  
c) Fotocòpia compulsada del CIF de l'associació.  
d) Fotocòpia compulsada del DNI de la persona física que actue com a representant de l'esmentada associació, llevat que s'autoritze a l'òrgan gestor perquè puga comprovar de forma telemàtica les dits dades d'identitat.  
e) Certificació bancària de la titularitat del compte corrent en què, si és el cas, hagen d'efectuar-se els pagaments.  
f) Certificats d'estar al corrent de les seues obligacions fiscals enfront de l'Agència Tributària i enfront de la Hisenda Pública de la Generalitat i de les seues obligacions enfront de la Seguretat Social, llevat que s'autoritze a l'òrgan gestor perquè puga comprovar de forma telemàtica la dita informació.  
g) Pressupost estimatiu de les despeses de funcionament i explotació del GAL LEADER 2014-2020, anual i per al conjunt del període.  
  
h) Pla o projecte provisional avaluable de l'EDLP.  
  
Article 12. Criteris de selecció  
1. La selecció té caràcter de concurrència competitiva, per la qual cosa seran seleccionades totes les organitzacions que aconsegueixen un mínim de 50 punts del màxim de la baremació establida en l'annex VI, i complisquen les condicions i requisits establits en la present ordre.  
  
2. Els grups candidats que presenten una continuïtat territorial ?entesa aquesta com la configuració de zones amb una identitat geogràfica i territorial única i sense discontinuïtats físiques- que comprenga més del 50 per cent d'una agrupació comarcal de les previstes en l'article 2 de la present ordre, s'afegiran cinc punts a la baremació que s'obtinga de l'aplicació de l'annex VI d'aquesta ordre.  
3. La participació d'actors no públics en la candidatura del grup que supere el seixanta per cent d'aquests suposarà afegir cinc punts a la baremació que s'obtinga de l'aplicació de l'annex VI d'aquesta ordre.  
  
4. La participació en tots els òrgans de decisió dels grups que continga un nombre de membres d'actors no públics que supere el seixanta per cent d'aquests i dels vots en els òrgans de presa de decisions, suposarà afegir cinc punts a la baremació que s'obtinga de l'aplicació de l'annex VI d'aquesta ordre.  
5. Als grups que es comprometen a disposar d'una web on es publique, abans dels cinc dies del fet o acte, el contingut íntegre de les actes dels seus òrgans de decisió, totes les sol·licituds que se'ls presenten i la relació de projectes i ajudes aprovades o rebutjades amb motivació de les causes, se'ls afegiran cinc punts a la baremació que s'obtinga de l'aplicació de l'annex VI d'aquesta ordre.  
6. Per a cada una de les agrupacions comarcals serà seleccionada com a mínim una organització candidata, tenint en compte la baremació obtinguda en els apartats 1 a 5 del present article. En cas de no aconseguir el mínim establit en l'apartat 1 d'aquest article, se seleccionarà la de major puntuació, considerant la baremació obtinguda en els apartats 2 a 5 anteriors.  
  
Article 13. Comité de Selecció  
1. La Direcció General amb competències en desenvolupament rural serà l'òrgan competent per a la instrucció dels expedients, i podrà sol·licitar a l'interessat qualsevol documentació complementària per a garantir el compliment dels requisits exigits.  
2. Es crearà un comité de selecció constituït pels membres següents:  
  
Presidència: subdirector/a general amb competències en desenvolupament rural o persona en qui delegue.  
Vocalies: subdirector/a general de l'Agència Valenciana de Foment i Garantia Agrària, cap de servici i cap de secció pertanyents a la direcció general amb competències en desenvolupament rural, o persones en qui deleguen, i les tres persones titulars de les direccions territorials de cada una de les províncies.  
Secretaria: un/a funcionari/ària de la direcció general amb competències en desenvolupament rural, que es designarà a aquest efecte i que actuarà amb veu però sense vot.  
3. El Comité de Selecció s'ajustarà en la seua organització i funcionament al que disposa la legislació vigent en matèria de procediment administratiu comú.  
4. El Comité de Selecció estarà assistit per un òrgan consultiu per a la valoració de les candidatures a GAL així com de les EDLP que es presenten. El dit òrgan consultiu estarà format per un/a representant de cada una de les universitats públiques valencianes, que disposarà de categoria professional mínima de professor/a titular amb competències en la matèria i coneixement demostrat, que designarà el departament corresponent.  
  
Article 14. Resolució de selecció de candidats a GAL provisional LEADER 2014-2020  
1. El Comité de Selecció estudiarà les propostes de les organitzacions candidates, i podrà requerir tota la informació que estime necessària per a la verificació del compliment de les condicions i requisits exigits.  
  
2. De conformitat amb el que establix la legislació vigent en matèria de procediment administratiu comú, quan la sol·licitud o la documentació no reunisca algun dels requisits assenyalats en l'article 11 d'aquesta ordre, es requerirà al sol·licitant que esmene els defectes que patisquen o aporte els documents preceptius en el termini de 10 dies, amb indicació que si no ho fera es considerarà que desistix de la seua petició, prèvia resolució de la direcció general competent en matèria de desenvolupament rural, en els termes que preveu la legislació vigent en matèria de procediment administratiu comú.  
3. El termini per a tramitar, resoldre i publicar la resolució de la selecció de candidats a GAL LEADER 2014-2020 en el Diari Oficial de la Comunitat Valenciana serà de quatre mesos, comptats a partir de la data de finalització del termini de presentació de sol·licituds, sent l'òrgan competent per a resoldre la Direcció General de Desenvolupament Rural i Política Agrària Comuna (PAC).  
4. Les sol·licituds no resoltes ni publicades en l'esmentat termini s'entendran desestimades.  
5. Les associacions candidates seleccionades com a GAL provisional tindran dret a l'ajuda preparatòria de l'estratègia, prevista en l'article 35 del Reglament (UE) núm. 1303/2013, sense perjuí que l'EDLP siga finalment seleccionada o no, a partir del moment en què estiguen seleccionades, per als costos establits en l'article 35.1 lletra a) de l'esmentat reglament.  
6. La dita resolució inclourà els noms de les organitzacions candidates seleccionades, a les quals se'ls designarà GAL provisionals, els territoris coberts per cada un i l'inici del termini per a la presentació de les dites estratègies per al territori d'actuació.  
7. La resolució que es dicte posa fi a la via administrativa i contra aquesta pot interposar-se potestativament recurs de reposició davant de la persona titular de la direcció de l'Agència Valenciana de Foment i Garantia Agrària en el termini d'un mes, comptat des de l'endemà de la seua publicació, de conformitat amb el que disposa la legislació vigent en matèria de procediment administratiu comú, o impugnar-se directament davant dels jutjats del contenciós administratiu en el termini de dos mesos, a comptar de l'endemà de la seua publicació, d'acord amb el que preveu la normativa reguladora de la jurisdicció contenciosa administrativa, tot això sense perjuí que s'utilitze qualsevol altra via que es considere oportuna.  
  
  
CAPÍTOL III  
Selecció d'estratègies de desenvolupament local participatiu  
  
Article 15. Requisits de les EDLP  
1. D'acord amb el que disposa el Marc Nacional de Desenvolupament Rural 2014-2020, la despesa pública prevista en les estratègies a seleccionar serà de 3.000.000 d'euros, incloent-hi les despeses d'explotació i animació previstes en l'article 35.1 d) i e) del Reglament (UE) núm. 1303/2013 del Parlament Europeu i del Consell, de 17 de desembre de 2013. Podrà ser superior o inferior a la dita xifra quan les característiques del territori d'aplicació ho aconsellen, però la circumstància de ser inferior no podrà generalitzar-se.  
2. Les EDLP hauran de mostrar les deficiències i potencialitats de l'espai rural en qüestió, exposar els objectius perseguits i l'estratègia a aplicar per a aconseguir-los. La seua estructura s'adaptarà al que disposa l'annex VIII.  
3. Les EDLP consideraran especialment l'Estratègia Territorial de la Comunitat Valenciana, aprovada per mitjà del Decret 1/2011, de 13 de gener, del Consell, que definix un Sistema Rural basant-se en una bateria àmplia d'indicadors que recullen la problemàtica específica dels municipis rurals en termes d'envelliment, accessibilitat, estructura econòmica o infraestructures.  
4. Les estratègies contemplaran les actuacions previstes en les submesures 19.2. Suport per a la realització de les operacions d'acord amb l'Estratègia de desenvolupament local participatiu, 19.3. Preparació i realització d'activitats de cooperació dels GAL i 19.4. Suport als costos d'explotació i animació de les estratègies de desenvolupament local participatiu, del PDR-CV 2014-2020.  
L'ajuda per als costos d'explotació i animació a què es refereix la submesura 19.4, no superarà el 25 % de la despesa pública de l'estratègia (màxim un 25 % per a despeses i mínim un 75 % per a operacions), segons el que estableix l'article 35.2 del Reglament (UE) núm. 1303/2013.  
El càlcul del 25 % es realitzarà sobre el total de la despesa pública incorreguda en la implementació de l'estratègia de desenvolupament local (submesures 19.2 i 19.3, quan la cooperació forma part de l'estratègia. No es considera per al dit càlcul la submesura 19.1.).  
5. En el cas de retardar-se l'execució de l'estratègia, per tal que hi haja un millor compliment del PDR i a una major eficiència de les dotacions finançadores d'aquest, es podrà ajustar la dotació financera recollida en l'EDLP a l'evolució real d'aquesta, i es reassignaran les dotacions procedents d'aquests ajusts, en el marc del PDR, a aquells GAL amb un grau de desenvolupament inversor superior a les dotacions anuals assignades inicialment. Si en una anualitat determinada, un GAL no assoleix els nivells d'execució en pagaments superiors al 75 % de les previsions, es podran reduir les assignacions de l'anualitat següent fins un 50 % de la diferència entre les previsions i els pagaments efectuats, i es reassignaran aquests fons al GAL que hagen complert amb el 100 % de la despesa fins a aquest moment, segons el pla financer previst, i requeresquen majors fons.  
6. La EDLP contindrà, com a mínim, els elements següents:  
a) La definició de la zona i la població objecte de l'estratègia.  
b) Un examen de les necessitats i el potencial de la zona, amb una anàlisi dels punts forts, els punts dèbils, les oportunitats i les amenaces (DAFO); identificació dels graus de ruralitat dels municipis d'acord amb l'Estratègia Territorial de la Comunitat Valenciana, prioritzant les accions en els municipis de major índex de ruralitat, segons els criteris de valoració establits en l'annex VI.  
c) Una descripció de l'estratègia i els seus objectius, de les característiques integrades i innovadores d'aquesta, així com una jerarquia d'objectius, metes mesurables quant a productivitat i resultats, efectes sobre l'ocupació estructural i duradora, impacte sobre el medi ambient, mitigació del canvi climàtic i adaptació a aquest, així com accions de promoció de la producció local, de proximitat i agroecològica. Pel que fa als resultats, les metes podran expressar-se en termes quantitatius i qualitatius.  
d) Una descripció del procés de participació de la comunitat en el desenvolupament de l'estratègia.  
e) Un pla d'acció en què es demostre la manera en què els objectius es tradueixen en accions, incloent-hi un pla d'indicadors d'execució, de resultats i d'impacte.  
f) Una descripció de les disposicions de gestió i seguiment de l'estratègia que demostre la capacitat del GAL per a posar-la en pràctica, així com una descripció de les disposicions específiques de cara a l'avaluació que contemplen l'evolució dels indicadors.  
g) El pla financer per a l'estratègia, incloent-hi l'assignació prevista del Fons FEADER i la participació nacional. Aquest pla financer contemplarà una distribució per anualitats.  
  
Article 16. Sol·licituds i documentació a presentar pels Grups d'Acció Local provisionals  
1. Tots els GAL provisionals hauran de presentar la sol·licitud de l'annex VII i la seua estratègia per al territori d'actuació en el termini màxim de tres mesos a partir de l'endemà de la publicació de la resolució de selecció de GAL provisionals en el Diari Oficial de la Comunitat Valenciana.  
2. En cas de no presentar en termini la seua estratègia, quedarà sense efecte la prèvia designació com a GAL provisional.  
3. Les sol·licituds, que s'ajustaran al model arreplegat en l'annex VII, es dirigiran a la direcció general competent en matèria de desenvolupament rural i es presentaran en la seu d'aquesta (ciutat administrativa 9 d'octubre -CA9O-. Edifici B0. C/ Castán Tobeñas 77-València 46645), sense perjuí del que estableix la legislació vigent en matèria de procediment administratiu comú.  
  
Article 17. Comité de Selecció  
El Comité de Selecció, regulat en l'article 13 de la present ordre, realitzarà la baremació de les EDLP presentades i formularà proposta de selecció, que serà elevada, per a la seua resolució, al/a la director/a general competent en matèria de desenvolupament rural.  
  
Article 18. Criteris de selecció  
1. La selecció té caràcter de concurrència competitiva, per la qual cosa seran seleccionades totes les EDLP que aconseguisquen 50 punts de la baremació establida en l'annex X i complisquen les condicions i els requisits previstos en la present ordre. En cas de ser superior a nou les EDLP que aconseguisquen o superen els 50 punts, se seleccionaran aquelles nou amb major puntuació.  
2. A fi de complir la despesa pública prevista en les estratègies a seleccionar, establida en el Marc Nacional de Desenvolupament Rural 2014-2020, i considerant les dotacions previstes per a la Mesura 19 del PDR-CV 2014-2020, el nombre d'organitzacions candidates que adquirisquen la condició de GAL LEADER 2014-2020 no podrà ser inferior a sis ni superior a nou. Si és inferior a sis, se seleccionaran les següents amb major puntuació fins a aconseguir el nombre de sis. Si és inferior a sis se seleccionaran les següents amb major puntuació fins a aconseguir el nombre de sis, sempre que totes elles reunisquen els requisits i les condicions previstes en aquesta ordre.  
Per a la selecció, es tindrà en compte la idoneïtat de l'estratègia per al territori a què es dirigeix, no la comparació amb altres estratègies per a altres territoris, i els efectes previstos quant a creació d'ocupació estructural i duradora, impacte sobre el medi ambient, mitigació del canvi climàtic i adaptació a aquest. Només podrà proposar-se una estratègia en un territori.  
  
Article 19. Resolució de selecció d'EDLP  
1. El Comité de Selecció estudiarà les propostes dels GAL provisionals, i podrà requerir tota la informació que estime necessària per a la verificació del compliment de les condicions i requisits exigits.  
2. De conformitat amb el que establix la legislació vigent en matèria de procediment administratiu comú, quan la sol·licitud o la documentació no reunisca algun dels requisits assenyalats en l'article 15 d'aquesta ordre, es requerirà al sol·licitant que esmene els defectes que patisquen o aporte els documents preceptius en el termini de 10 dies, amb indicació que si no ho fera es considerarà que desistix de la seua petició, prèvia resolució de la direcció general competent en matèria de desenvolupament rural, en els termes que preveu el que establix la legislació vigent en matèria de procediment administratiu comú.  
  
3. Una vegada preseleccionades les estratègies, aquestes tindran un període d'exposició pública d'un mes en què els agents interessats del territori d'aplicació podran presentar observacions al seu contingut.  
4. La proposta de selecció, que arreplegarà les aportacions efectuades en el període d'exposició pública, es formalitzarà en una acta i s'efectuarà sobre la base de les millors puntuacions globals en aplicació dels criteris de l'annex X de la present ordre.  
5. El termini per a tramitar, resoldre i publicar la resolució de la selecció de les EDLP en el Diari Oficial de la Comunitat Valenciana serà de quatre mesos, comptats a partir de la data de finalització del termini de presentació de sol·licituds de les EDLP, sent l'òrgan competent per a resoldre la Direcció General de Desenvolupament Rural i Política Agrària Comuna (PAC).  
6. Les sol·licituds no resoltes ni publicades en l'esmentat termini s'entendran desestimades.  
7. La dita resolució concretarà l'import a concedir a aquelles organitzacions que hagen adquirit la condició de GAL LEADER 2014-2020, en concepte de despeses d'explotació i animació previstes en la submesura 19.4 del PDR-CV 2014-2020, per a tot el període d'execució de l'esmentat programa. Constarà una despesa pública fixa de 480.000 euros per a cada un dels grups i d'una part variable que es determinarà de manera proporcional, segons la valoració total obtinguda pel GAL d'acord amb la baremació prevista en l'article 12, tenint en compte les dotacions incloses en el PDR-CV 2014-2020.  
  
8. També concretarà l'import destinat a finançar les EDLP de les organitzacions que hagen adquirit la condició de GAL LEADER 2014-2020, en concepte d'ajudes per a la realització d'operacions d'acord amb l'EDLP per a tot el període d'execució del PDR-CV 2014-2020. Constarà d'una despesa pública fixa de 2.000.000 d'euros per a cada grup així com una part variable que es determinarà de manera proporcional, segons la puntuació obtinguda per l'EDLP d'acord amb els criteris de valoració de les EDLP contemplats a l'annex X, tenint en compte les dotacions incloses en el PDR-CV 2014-2020.  
9. En cas que durant l'execució de l'EDLP es detecten canvis en les circumstàncies tingudes en compte o es detecten efectes no previstos, el GAL LEADER 2014-2020 podrà sol·licitar a la direcció general competent en matèria de desenvolupament rural la modificació d'aquesta. Les estratègies inicialment aprovades podran modificar-se, com a màxim, tres vegades en el període 2014-2020, si es detecten canvis en les circumstàncies tingudes en compte o efectes no previstos en la seua aplicació.  
10. La resolució que es dicte posa fi a la via administrativa i contra aquesta pot interposar-se potestativament recurs de reposició davant de la persona titular de la direcció de l'Agència Valenciana de Foment i Garantia Agrària en el termini d'un mes, comptat des de l'endemà de la seua publicació, de conformitat amb el que disposa la legislació vigent en matèria de procediment administratiu comú, o impugnar-se directament davant dels jutjats del contenciós administratiu en el termini de dos mesos, a comptar de l'endemà de la seua publicació, d'acord amb el que preveu la normativa reguladora de la jurisdicció contenciosa administrativa, tot això sense perjuí que s'utilitze qualsevol altra via que es considere oportuna.  
  
Article 20. Convenis  
1. L'aprovació final de l'EDLP presentada per una organització candidata permetrà a l'organització subscriure un conveni de col·laboració amb la Conselleria competent en matèria de desenvolupament rural que li conferirà la condició de GAL LEADER 2014-2020.  
2. En els convenis de col·laboració es regularan les normes d'adjudicació, concessió, control i seguiment de les ajudes nacionals i comunitàries que gestionaran els GAL en el marc del PDR-CV 2014-2020.  
  
Aquests convenis regularan, com a mínim, les matèries següents:  
a) Normes de concessió d'ajudes, que s'ajustaran a la normativa aplicable.  
b) Requisits i quanties de les ajudes a concedir.  
c) Import de les subvencions procedents de fons públics comunitaris, nacionals i autonòmics.  
d) Àmbit geogràfic i estratègia d'actuació.  
e) Procediment de gestió administrativa i financera.  
f) Informació pública.  
g) Sistemes d'intercanvi d'informació entre els GAL i les administracions públiques.  
h) Prevenció, detecció i correcció d'irregularitats.  
i) Normativa aplicable.  
3. Els convenis incorporaran com a annexos els quadres financers de l'EDLP presentant una estructura per submesures a fi de facilitar el seguiment i l'adequació als requeriments d'informació per les institucions nacionals i comunitàries, models tipificats de sol·licitud, informe tecnicoeconòmic, sol·licitud d'informe de subvencionabilitat i certificació de projectes, així com el règim d'ajudes aplicable.  
  
4. S'arreplegarà en una clàusula dels convenis la possibilitat de modificar, per acord de les dos parts firmants, els quadros financers de l'EDLP per submesures i per anys. Es formalitzarà, a aquest efecte, la corresponent addenda al conveni.  
5. La cooperació com a projecte propi dels GAL s'instrumentarà per mitjà del conveni previst en l'article 20.1. La concessió d'ajudes per als projectes de cooperació a implementar per cada GAL LEADER 2014-2020 es realitzarà mitjançant una resolució del/de la director/a de l'Agència Valenciana de Foment i Garantia Agrària.  
Podran ser objecte de subvenció els costos de preparació tècnica del projecte de cooperació així com els costos d'implementació d'aquest.  
  
Article 21. Ajuda preparatòria  
1. Mitjançant una resolució de la persona titular de la direcció de l'Agència Valenciana de Foment i Garantia Agrària s'articularà l'ajuda preparatòria destinada als GAL seleccionats de manera provisional per a la creació de capacitats, la formació i l'establiment de xarxes amb vista a la preparació i posada en pràctica d'una EDLP, així com per a l'elaboració de la mateixa EDLP.  
2. Seran beneficiaris d'aquesta ajuda tots els GAL seleccionats de manera provisional, per la qual cosa la dita ajuda no té caràcter de concessió de concurrència competitiva.  
  
Article 22. Incompliments, reintegraments i sancions  
1. L'incompliment per part del GAL en les seues obligacions amb les administracions públiques podrà donar lloc, si és el cas, a reduccions de les aportacions públiques per a les anualitats pendents, i en casos d'especial gravetat, a la revocació de la gestió programada per l'autoritat competent i/o del inici de les actuacions judicials corresponents.  
  
2. Per a determinar els incompliments a l'empara d'aquesta ordre serà aplicable l'article 35 del Reglament Delegat núm. 640/2014 de la Comissió d'11 de març de 2014, pel qual es completa el Reglament (UE) núm. 1306/2013 del Parlament Europeu i del Consell pel que fa al sistema integrat de gestió i control i a les condicions sobre la denegació o retirada dels pagaments i sobre les sancions administratives aplicables als pagaments directes, a l'ajuda al desenvolupament rural i a la condicionalitat, així com la circular de coordinació núm. 23/2015 del FEGA relativa als criteris per a l'aplicació de reduccions, sancions i exclusions en les mesures de desenvolupament rural no establides en l'àmbit del sistema integrat del període 2014-2020.  
  
3. A més, seran causa de reintegrament total o parcial de les quantitats percebudes amb els interessos corresponents o de pèrdua del dret a la subvenció si no s'haguera procedit al pagament, les previstes en l'article 37 de la Llei 38/2003, de 17 de novembre, General de Subvencions, així com en el títol X capítol III de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
4. Sense perjuí del que preveuen els apartats anteriors, quan els fets pogueren ser constitutius d'infracció administrativa s'iniciarà el corresponent procediment sancionador, segons el que preveu el títol IV de la Llei 38/2003, de 17 de novembre, General de Subvencions en els seus preceptes bàsics així com en el títol X capítol IV de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
DISPOSICIÓ ADDICIONAL  
  
Unica. Clàusula de no incidència pressupostària  
L'aprovació d'aquesta norma no comporta increment de despesa no pressupostat.  
  
DISPOSICIÓ DEROGATÒRIA   
  
Única. Clàusula general de salvaguarda normativa  
Queden derogades totes les disposicions del mateix rang o d'un rang inferior que s'oposen al que disposa la present ordre.  
  
DISPOSICIONS FINALS  
  
Primera. Habilitació  
Es faculta la persona titular de la direcció de l'Agència Valenciana de Foment i Garantia Agrària i a la persona titular de la Direcció General de Desenvolupament Rural i Política Agrària Comuna (PAC), en el marc de les seues competències respectives, per a dictar totes aquelles actes i disposicions específiques que siguen necessàries per al desplegament i l'execució del que preveu aquesta ordre.  
  
Segona. Entrada en vigor  
Esta ordre entrarà en vigor a partir de l'endemà de la seua publicació en el Diari Oficial de la Comunitat Valenciana.  
  
València, 11 d'abril de 2016  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO  
ANNEX I  
Normativa  
  
Normativa comunitària  
- Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Marítim i de la Pesca, i es deroga el Reglament (CE) núm. 1083/2006 del Consell.  
- Reglament (UE) núm. 1305/2013 del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER).  
- Reglament (UE) núm. 1306/2013, del Parlament Europeu i del Consell, de 17 de desembre de 2013, sobre el finançament, gestió i seguiment de la política agrària comuna, pel qual es deroguen els Reglaments (CE) núm. 352/78, (CE) núm. 165/94, (CE) núm. 2799/98, (CE) núm. 814/2000, (CE) núm. 1290/2005 i (CE) núm. 485/2008 del Consell.  
- Reglament delegat de la Comissió (UE) núm. 640/2014, d'11 de març de 2014, pel qual es completa el Reglament (UE) núm. 1306/2013, del Parlament Europeu i del Consell, pel que fa al sistema integrat de gestió i control i les condicions de denegació o retirada dels pagaments i les sancions administratives aplicades als pagaments directes, l'ajuda al desenvolupament rural i la condicionalitat.  
- Reglament delegat (UE) núm. 807/2014, de la Comissió, d'11 de març de 2014, que completa el Reglament (UE) núm. 1305/2013 del Parlament Europeu i del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), i introdueix disposicions transitòries.  
- Reglament d'execució (UE) núm. 808/2014, de la Comissió, de 17 de juliol de 2014, pel qual s'estableixen disposicions d'aplicació del Reglament (UE) núm. 1305/2013 del Parlament Europeu i del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER).  
- Reglament d'execució (UE) núm. 809/2014, de la Comissió, de 17 de juliol de 2014, pel qual s'estableixen disposicions d'aplicació del Reglament (UE) núm. 1306/2013, del Parlament Europeu i del Consell, en el que fa referència al sistema integrat de gestió i control, les mesures de desenvolupament rural i la condicionalitat.  
- Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
  
- Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels arts. 107 i 108 del TFUE.  
  
- Reglament (UE) núm. 702/2014, de la Comissió, de 25 de juny, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del TFUE.  
- Recomanació de la Comissió, de 6 de maig de 2003, sobre la definició de microempreses, xicotetes i mitjanes empreses.  
  
Normativa nacional  
- Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
- Llei 39/2015, d- 1 d'octubre, del Procediment Administratiu Comú de les Administracions Públiques.  
- Llei 38/2003, de 17 de novembre, General de Subvencions.  
- Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
  
- Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.  
- Acord d'Associació de 2014-2020.  
- Marc Nacional de Desenvolupament Rural 2014-2020.  
Normativa autonòmica  
- Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
- Programa de Desenvolupament Rural de la Comunitat Valenciana 2014-2020.  
  
  
ANNEX II  
Relació de termes municipals compresos en el territori LEADER 2014-2020, susceptibles d'aplicació d'una estratègia de desenvolupament local participatiu  
  
PROVÍNCIA DE CASTELLÓ  
  
ALT MILLARS  
Arañuel, Argelita, Ayódar, Castillo de Villamalefa, Cirat, Cortes de Arenoso, Espadilla, Fanzara, Fuente la Reina, Fuentes de Ayódar, Ludiente, Montán, Montanejos, Puebla de Arenoso, Toga, Torralba del Pinar, Torrechiva, Vallat, Villahermosa del Río, Villamalur, Villanueva de Viver, Zucaina.  
  
ALT PALÀNCIA  
Algimia de Almonacid, Almedíjar, Altura, Azuébar, Barracas, Bejís, Benafer, Castellnovo, Caudiel, Chóvar, Gaibiel, Geldo, Higueras, Jérica, Matet, Navajas, Pavías, Pina de Montalgrao, Sacañet, Segorbe, Soneja, Sot de Ferrer, Teresa, Torás, el Toro, Vall de Almonacid, Viver.   
  
EL BAIX MAESTRAT  
Càlig, Canet lo Roig, Castell de Cabres, Cervera del Maestre, Xert, la Jana, la Pobla de Benifassà, Rossell, la Salzadella, Sant Jordi/San Jorge, Sant Mateu, San Rafael del Río, Santa Magdalena de Polpís, Traiguera.  
  
ELS PORTS  
Cinctorres, Castellfort, Forcall, Herbés, la Mata, Morella, Olocau del Rey, Palanques, Portell de Morella, Todolella, Vallibona, Villores, Zorita del Maestrazgo.  
  
L'ALCALATÉN  
Atzeneta del Maestrat, Benafigos, Costur, Figueroles, Llucena, Xodos/Chodos, les Useres /Useras, Vistabella del Maestrat  
  
  
  
L'ALT MAESTRAT  
Albocàsser, Ares del Maestrat, Benassal, Catí, Culla, Tírig, la Torre d'en Besora, Vilafranca/Villafranca del Cid, Vilar de Canes.  
  
LA PLANA ALTA  
Benlloch, Cabanes, les Coves de Vinromà, la Pobla Tornesa, Serratella, Sierra Engarcerán, la Torre d'en Doménec, la Vall d'Alba, Vilafamés, Vilanova d'Alcolea.  
  
LA PLANA BAIXA  
Aín, l'Alcúdia de Veo, Alfondeguilla, Artana, Eslida, la Llosa, Ribesalbes, Suera/Sueras, Tales.  
  
  
  
PROVÍNCIA DE VALÈNCIA  
  
EL CAMP DE MORVEDRE  
Albalat dels Tarongers, Alfara de la Baronia, Algar de Palancia, Algimia de Alfara, Benavites, Quart dels Valls, Quartell, Estivella, Petrés, Segart, Torres Torres.  
  
EL CAMP DE TÚRIA  
Casinos, Gátova, Loriguilla, Marines, Olocau, Serra.  
  
EL RACÓ D'ADEMÚS  
Ademuz, Casas Altas, Casas Bajas, Castielfabib, la Puebla de San Miguel, Torrebaja, Vallanca.  
LA VALL DE COFRENTS AIORA  
Ayora, Cofrentes, Cortes de Pallás, Jalance, Jarafuel, Teresa de Cofrentes, Zarra.  
  
L'HORTA NORD  
Emperador.  
  
LA CANAL DE NAVARRÉS  
Bicorp, Bolbaite, Chella, Enguera, Millares, Navarrés, Quesa.  
  
  
LA COSTERA  
Barxeta, Cerdà, Estubeny, la Font de la Figuera, la Granja de la Costera, Llocnou d'en Fenollet. Llanera de Ranes, Moixent/Mogente, Montesa, Novetlè/Novelé, Rotglà i Corberà, Torrella,Vallada, Vallés.  
  
LA FOIA DE BUNYOL  
Alborache, Chiva, Dos Aguas, Godelleta, Macastre, Siete Aguas, Yátova.  
  
LA PLANA D'UTIEL REQUENA  
Camporrobles, Caudete de las Fuentes, Chera, Fuenterrobles, Requena, Sinarcas, Utiel, Venta del Moro, Villargordo del Cabriel.  
  
LA RIBERA ALTA  
Alcàntera de Xúquer, Alfarp, Antella, Beneixida, Benimuslem, Catadau, Cotes, l'Ènova, Gavarda, Llombai, Montroi, Sant Joanet, Sellent, Senyera, Sumacàrcer, Tous, Turís.  
  
LA RIBERA BAIXA  
Fortaleny, Llaurí, Benicull de Xúquer.  
  
LA SAFOR  
Ador, Alfauir, Almiserà, l'Alqueria de la Comtessa, Barx, Benifairó de la Valldigna, Beniflá, Castellonet de la Conquesta, Llocnou de Sant Jeroni, Palmera, Potries, Rafelcofer, Rótova, Simat de la Valldigna.  
  
LA VALL D'ALBAIDA  
Atzeneta d'Albaida, Alfarrasí, Aielo de Rugat, Bèlgida, Bellús, Beniatjar, Benicolet, Benissoda, Benisuera, Bocairent, Bufali, Carrícola, Quatretonda, Fontanars dels Alforins, Guadasséquies, Llutxent, Montitxelvo/Montichelvo, Otos, el Palomar, Pinet, Ràfol de Salem, Rugat, Salem, Sempere, Terrateig.  
  
ELS SERRANS  
Alcublas, Alpuente, Andilla, Aras de los Olmos, Benagéber, Bugarra, Calles, Chelva, Chulilla, Domeño, Gestalgar, Higueruelas, Losa del Obispo, Pedralba, Sot de Chera, Titaguas, Tuéjar,Villar del Arzobispo, La Yesa.  
  
  
  
PROVÍNCIA D'ALACANT  
  
EL BAIX VINALOPÓ  
Elx/Elche (només pedanies)  
  
EL COMTAT  
Agres, Alcocer de Planes, Alcoleja, Alfafara, Almudaina, l'Alqueria d'Asnar, Balones, Benasau, Beniarrés, Benilloba, Benillup, Benimarfull, Benimassot, Quatretondeta, Facheca, Famorca, Gaianes, Gorga, l'Orxa/Lorcha, Millena, Planes, Tollos.  
  
EL VINALOPÓ MITJÀ  
Algueña, el Fondó de les Neus/Hondón de las Nieves, Hondón de los Frailes, La Romana.  
  
L'ALT VINALOPÓ  
Beneixama, Biar, el Camp de Mirra/Campo de Mirra, Cañada, Salinas.  
  
  
L'ALACANTÍ  
Agost, Aigües, Busot, la torre de les Maçanes/Torremanzanas.  
  
L'ALCOIÀ  
Benifallim, Penàguila, Tibi.  
  
LA MARINA ALTA  
Adsubia, Alcalalí, Benigembla, Benidoleig, Benimeli, Castell de Castells, Xaló, Llíber, Murla, Parcent, el Ràfol d'Almúnia, Sagra, Sanet y Negrals, Senija, Tormos, la Vall d'Alcalà, la Vall d'Ebo, la Vall de Gallinera, la Vall de Laguar.  
  
LA MARINA BAIXA  
Beniardá, Benifato, Benimantell, Bolulla, Confrides, el Castell de Guadalest, Orxeta, Relleu, Sella, Tàrbena.  
  
EL BAIX SEGURA  
Almoradí (només pedanies), Daya Vieja, Orihuela (sense nucli).  
  
  
  
  
  
  
  
  
  
  
  
  
  
  
  
  
  
  
  
  
ANNEX V  
Estructura de la candidatura a GAL LEADER 2014-2020  
  
A) Territori inclòs en la zona d'actuació del GAL (relació de municipis compresos en l'àmbit territorial dels inclosos en l'annex II)  
  
B) Dades de la candidatura:  
1. Denominació.  
2. Domicili social. Telèfon. Fax. Correu electrònic.  
3. Fotocòpia compulsada del CIF  
4. Personalitat jurídica:  
- Fotocòpia compulsada del títol constituent.  
- Relació d'associats, identificant el seu caràcter públic o privat, individual o col·lectiu, la identificació del seu representant legal i el nombre de vots que tindran assignats en el GAL LEADER 2014-2020. Per a les persones juridicoprivades, a més, el nom del municipi (o municipis o part d'aquests) de la zona geogràfica de programació de què és representativa l'entitat, nombre de socis, data de creació de l'entitat, descripció de la seua vinculació i grau d'implantació en el territori i sector econòmic a què pertanyen.  
En les entitats públiques d'àmbit supramunicipal hauran d'indicar els municipis que la integren.   
- Fotocòpia compulsada dels estatuts i, si existeix, del reglament de règim interior.  
- Sistemes de contractació de personal i tipus de responsabilitat econòmica enfront de tercers.  
- Òrgans responsables del funcionament de l'entitat i de l'estratègia de desenvolupament local participatiu, persones que els integren i càrrec i representació que tenen en consonància amb la reflectit en els estatuts de l'associació.  
5. Experiència en el disseny i gestió d'altres plans de desenvolupament, amb indicació breu i concisa dels resultats obtinguts, especialment pel que fa a la dinamització social aconseguida.  
6. Capacitat administrativa:  
- Equipament existent o previst, tant en recursos humans com en locals, material i mitjans.  
- Perfil i requisits per al gerent, personal tècnic i administratiu; les seues funcions i historial professional requerit.  
- Modalitats de contractació.  
7. Implantació territorial:  
- Descripció del grau d'implantació en funció de les activitats que tenen previst realitzar i, en particular, de les relacionades amb el desenvolupament rural.  
8. Sistemes de gestió per a l'aprovació d'operacions i presa de decisions.  
9. Mecanismes de transparència i de rendició de comptes.  
10. Règim societari:  
- Requisits per a adquirir la condició de soci.  
- Obligacions i drets dels socis.  
- Baixa de socis.  
- Règim econòmic.  
- Responsabilitats.  
- Representació i gestió del grup d'acció local.  
- Normes de disciplina social.  
- Funcionament dels òrgans de decisió.  
- Funcions i composició.  
- Sistema de renovació.  
- Convocatòries.  
- Drets de vot.  
- Majories.  
- Delegació de facultats.  
10. Pressupost estimatiu de despeses de funcionament i explotació, anual i per al conjunt del període 2014-2020  
11. Pla o projecte provisional avaluable de l'EDLP.  
  
  
  
ANNEX VI  
Selecció dels GAL LEADER 2014-2020: Criteris de valoració territorial per municipi  
  
(100 punts de valoració màxima)  
  
Criteris Puntuació  
Densitat de Població <101 hab/km² Menor o igual a 50 hab./km² 12 p.  
Entre 51 i 100 hab./km² 6 p.  
Població Menor o igual a 500 hab. 12 p.  
Entre 501 i 1.000 hab. 7 p.  
Entre 1.001 i 1.500 hab. 4 p.  
Índex d'envelliment de la població  
(respecte a la mitjana de la Comunitat Valenciana) Major o igual al 70 % de la mitjana 12 p.  
Major o igual al 40 % i menor al 70 % de la mitjana 7 p.  
Major o igual a la mitjana i menor al 40 % 4 p.  
Especialització en el sector primari Ocupació en el sector primari major al 20 % 12 p.  
Municipis amb àrees integrades en espais naturals protegits Xarxa Natura 2000 10 p.  
Parc natural - Reserva natural 7 p.  
Paratge natural - Paisatge protegit - Espais protegits per instruments internacionals 4 p.  
Resta dels espais naturals protegits 2 p.  
Assistència mèdica: centre de salut Sense centre: 10 p.  
Amb centre: 0 p.  
Dotació escolar bàsica: centre amb cicle formatiu de primària Sense centre: 10 p.  
Amb centre: 0 p.  
Municipis situats en zones de muntanya Zona de muntanya 12 p.  
Distància a capçaleres de comarca Menor o igual a 15 km 0 p.  
Major a 15 km 10 p.  
Total 100  
  
  
  
  
  
  
  
  
  
  
  
  
  
  
  
  
  
  
  
  
  
  
  
ANNEX VIII  
Estratègies de desenvolupament local participatiu  
  
Apartats a omplir en la descripció de l'estratègia de desenvolupament local participatiu:  
1. Anàlisi de la situació del territori i determinació d'estrangulacions i potencialitats: Debilitats/amenaces, fortaleses/oportunitats (DAFO). Graus de ruralitat de municipis. Especial referència a aquelles qüestions amb impacte sobre la situació de crisi demogràfica, jóvens i dones, població desafavorida, i sobre la millora econòmica i de l'ocupació estructural i duradora en els territoris. Accions de promoció de productes locals, de proximitat, agroecològics i/o ecològics, i/o biodiversitat en espais naturals protegits i/o Xarxa Natura 2000.  
  
2. Efectes esperats en relació amb la situació de partida: indicadors de base referents al context i relacionats amb els objectius que fixa el PDR-CV 2014-2020, degudament adaptats a les zones corresponents.  
  
3. Objectius de l'estratègia de desenvolupament local participatiu: Coherència dels objectius i estratègia proposats en el PDR-CV 2014-2020 adaptats a graus de ruralitat dels municipis. Complementarietat i articulació amb altres programes o actuacions públiques o amb suport públic en la zona. Objectius generals i específics en matèria d'ocupació. Dinamització i esforç d'associació. Transferibilitat dels resultats esperats i del procés. Participació social en la redacció de la proposta. Plantejaments de cooperació per al desenvolupament.  
4. Línies d'actuació i previsions de distribució de fons: quadre amb el pes percentual estimat per a cada línia d'actuació i per al conjunt de l'EDLP adaptats a graus de ruralitat dels municipis. Programes d'actuació que desenvolupen eixes línies.  
5. Articulació amb altres programes d'actuació sobre el medi rural. Complementarietat, evitar duplicitats i beneficis d'accions sobre la resta. Innovació i transferibilitat. Impacte de l'estratègia prevista sobre el medi ambient, mitigació del canvi climàtic i adaptació a aquest.  
  
6. Barem territorial per a la selecció de projectes. Condicions i criteris de selecció dels projectes auxiliables i dels promotors. Taules de baremació. Criteris de concessió i quadre de càlcul de l'ajuda per projecte. Repartiment de 100 punts. El barem inclourà necessàriament entre els seus criteris de selecció una priorització dels projectes en funció dels graus de màxima ruralitat dels municipis, d'acord amb l'annex VI i que s'executen d'acord amb els criteris de selecció d'operacions aprovats pel comité de seguiment del PDR-CV 2014-2020 de l'annex IX.  
  
7. Procediment de gestió. Mecanismes que garantisquen els principis de publicitat, objectivitat, concurrència, transparència, igualtat i no-discriminació, eficàcia i eficiència. Mecanismes de funcionament i presa de decisions. Funcions i responsabilitats. Sistemes de divulgació de les convocatòries d'ajudes. Convocatòries a efectuar pel GAL: contingut, publicació, termini de presentació de sol·licituds, òrgan competent per a la seua aprovació i reobertura. Recepció i estudi de sol·licituds. Procediments de concessió i pagament: persones o òrgans responsables dels distints tràmits i terminis per a la seua realització. Motivació de decisions. Registres i seguiment de projectes. Mecanismes de control i recuperació de subvencions.  
8. Mecanismes d'autoavaluació i, si és el cas, de revisió de l'EDLP.  
  
  
  
ANNEX IX  
Criteris selecció operacions de la submesura 19.2  
  
S'estableixen els següents principis bàsics d'actuació com a marc perquè els GAL definisquen els seus EDLP. Aquests principis bàsics són:  
- Es primaran els projectes promoguts per entitats privades enfront dels promoguts per entitats públiques.  
- Es primaran els projectes de naturalesa productiva enfront dels no productius.  
- Es prioritzaran els projectes inclosos inicialment en l'estratègia de desenvolupament local participatiu enfront dels projectes no programats.  
- Es primaran els projectes que promoguen l'ocupació estable enfront de creació d'ocupacions de naturalesa temporal.  
- Es prioritzaran aquells projectes promoguts per jóvens i per dones.  
  
- Es primaran aquells projectes que contemplen la inclusió de col·lectius desfavorits (discapacitats, parats de llarga duració i majors de 45 anys).  
- Es prioritzaran els projectes presentats per entitats pertanyents a l'àmbit de l'economia social.  
- Es primaran aquells projectes de desenvolupament endogen que potencien les capacitats internes de la comunitat local.  
- Es prioritzaran els projectes que s'executen en municipis pertanyents a zones rurals de caràcter prioritari (indicadors de l'annex VI).  
- Es prioritzaran els projectes relacionades amb la implantació de tecnologies de la informació i les telecomunicacions (TIC).  
- Es primaran els projectes que fomenten activitats innovadores.  
- Es prioritzaran els projectes que incidisquen positivament sobre el medi ambient.  
- Es primaran aquells projectes que contribuïsquen a la mitigació del canvi climàtic i adaptació a aquest.  
  
  
  
ANNEX X  
Criteris de valoració per a la selecció de les estratègies de desenvolupament local participatiu  
  
(100 punts de valoració màxima)  
  
Criteri Puntuació  
Pla de divulgació i accions de dinamització: es valora la previsió d'actuacions de divulgació de les ajudes, reunions per a aconseguir la presentació de projectes, implicació dels socis en l'elaboració de l'estratègia i grau de participació ciutadana. 10  
Qualitat del diagnòstic previ: anàlisi de situació i identificació de potencialitats i debilitats del territori, identificant graus de ruralitat dels municipis d'acord amb els criteris de l'annex VI i prioritzar les accions d'acord amb els graus de ruralitat dels municipis integrats en el GAL.  
 15  
Qualitat de l'EDLP: claredat en la definició dels objectius, viabilitat de l'estratègia i coherència amb les necessitats detectades. 20  
Adequació als criteris de selecció: projectes que prioritzen els principis bàsics establits en l'annex IX. Procediments transparents de selecció d'operacions i solució de conflictes d'interessos. 15  
Procediment de gestió: valoració de l'experiència, èxits i capacitat tècnica. Procediments de dinamització, control documental i in situ i gestió de sol·licituds de pagament, tot això previst en un manual de procediment.  
 15  
Grau de transferibilitat dels resultats obtinguts: repercussió de l'estratègia sobre l'ocupació i l'activitat econòmica, la igualtat d'oportunitats, la integració social, la innovació i sobre els objectius transversals. Procediment que possibilite el seguiment i avaluació de l'EDLP. 15  
Paper de la cooperació i treball en xarxa en l'estratègia (intracomarcal, intercomarcal, estatal o transestatal). 10  
Total 100


Còpia Permalink ELI